Poštovani/a,

slobodna sam Vam se obratiti u ime Zaklade „Hrvatska za djecu“, neprofitne organizacije koja je osnovana Zakonom o Zakladi „Hrvatska za djecu“ (NN 129/08, 145/10) od strane Republike Hrvatske, a čija je svrha promicanje dobrobiti osobnih i imovinskih prava djece te osnaživanja obitelji u situacijama različitih socijalnih, zdravstvenih i odgojnih i obrazovnih potreba djece. U posljednjih nekoliko godina „Zaklada Hrvatska za djecu“ napravila je velik zaokret u svom radu, podižući svakodnevno efikasnost svog djelovanja, no jednako tako i šireći područje svog rada prepoznavanjem stvarnih potreba društva u kojem djeluje.

Ukratko, Zaklada „Hrvatska za djecu“ svojim radom pomaže djeci Hrvatske sa zdravstvenim problemima kao i djeci u potrebi. Jednako tako pruža potporu nadarenoj djeci kako bi se ostvarila u područjima svojih izuzetnih sposobnosti. Nadalje, surađuje i u njihovom radu podupire organizacije koje brinu za dobrobit djece. Ne manje važno, pruža jednokratne i druge vrste pomoći obiteljima s višestrukim porodom. Svojom stručnošću i inovativnim projektima Zaklada „Hrvatska za djecu“ svakodnevno nastoji prepoznati i doprinijeti kvalitetnijem odrastanju djece Hrvatske, nadograđujući i upotpunjujući na svoj način postojeće aktivnosti državnih tijela i institucija.

Slijedom navedenog, a s ciljem podizanja svijesti hrvatske javnosti kao i senzibiliziranja iste na stvarne probleme i potrebe djece Hrvatske Zaklada „Hrvatska za djecu“ ove je jeseni svoje aktivnosti započela **4. rujna** promocijom uistinu emotivne slikovnice, namijenjene odraslima čiji je naziv **"Učini mali korak velikim"** ujedno i slogan Zaklade. Oslikana prelijepim ilustracijama jedne od najeminentnijih hrvatskih dizajnerica i ilustratorica, ova slikovnica, ima za cilj potaknuti građane Hrvatske na aktivno sudjelovanje i pružanje pomoći našoj djeci te ih pozvati na ispunjavanje individualnih želja djeteta. **Posljednja stranica slikovnica je upotpunjena umetnutim crtežom djece s konkretnim potrebama, vizualno jaka s pozivom svakoj zainteresiranoj osobi da pomogne, odnosno ispuni želju svakog od djeteta koje bude uključeno u projekt.**

Nakon promocije, održane u zagrebačkom Muzeju suvremene umjetnosti, Zaklada je tijekom rujna organizirala niz događanja u gradovima diljem Republike Hrvatske – **Zadru, Splitu i Osijeku**, nastavljajući kroz listopad u **Rijeci, Varaždinu, Slavonskom Brodu i Puli** te u studenom u **Vukovaru**, a na kojima su svi prisutni imali priliku upoznati se s radom i djelovanjem Zaklade „Hrvatska za djecu“, ispuniti dječje želje te se uz glasove i plesne koreografije mnogobrojnih izvođača, koji su svojim dolaskom pružili podršku ovoj hvalevrijednoj inicijativi, barem nakratko, vratiti u dane djetinjstva. **Veliki odaziv građana u navedenim gradovima pokazao nam je da je Zaklada „Hrvatska za djecu“ odabrala pravi put. Put je to kojim ćemo do kraja godine ispuniti 1.000 konkretnih želja djece u potrebi, djece koja nemaju prilike živjeti sretna djetinjstva poput svojih vršnjaka, djece kojoj želimo i trebamo pomoći.**

Slijedom navedenog, u ovoj godini postoji dan kada zajedno možemo učiniti mali korak velikim, velikim za djecu Hrvatske. Taj dan nije Badnji dan, a nije ni dan nakon njega. Taj je dan ipak ranije od onih na koje smo već navikli i kuca na vrata svih nas na **Međunarodni dan djece, 20. studenog.** Ovaj dan jest i treba biti podsjetnik na veliku i neizostavnu društvenu ulogu, na važnost i odgovornost koju Zaklada „Hrvatska za djecu“ (kao neprofitna organizacija osnovana od strane Republike Hrvatske, a u čije ime osnivačka prava i obveze ostvaruje Vlada Republike Hrvatske), ali i svi pojedinci kao i društvo u cjelini imaju u osiguravanju kvalitetnog i sadržajnog djetinjstva naše djece, pomičući granice njihovih mogućnosti i sposobnosti.

I upravo zato, a s ciljem podizanja svijesti hrvatske javnosti, kao i senzibiliziranja iste na stvarne probleme i potrebe djece Hrvatske, posebno nam je zadovoljstvo pozvati **učenike Osnovne škole Prečko** da nam se nakon nastave pridruže na zajedničkom druženju „Učini mali korak velikim“ koje će se održati u

**ponedjeljak, 20. studenog 2017. godine od 13.00 sati nadalje**

**na Trgu bana Josipa Jelačića u Zagrebu.**

Djeca će, ovom će prilikom, imati prilike biti dio glazbeno-scenskog za koji su se pobrinuli brojni izvođači (Zagrebačke mažoretkinje, VOICE-ovci, Antonia Dora Pleško, Lucija Ćustić, Damir Kedžo, bandovi Gretta i Pravila igre, Dječji zbor „Bajka“, Dječji zbor „Kikići“, Dječji zbor „Pahuljice“) te interaktivno-animirajućeg dijela koji će različitim mađioničarskim, ali i drugim radionicama upotpuniti udruga Vilibald, naše maskote (Lino, Ledo Medo, Cedevita, Lav Plavko, Medo Štedo, Bobi) te mađioničari iz Studija smijeha i Centra za kulturu i film August Cesarec, a u znak zahvale dolaska kao i sudjelovanja na istima dijelit ćemo i poklon pakete naših sponzora.

Važnost ovog događanja visokim pokroviteljstvom potvrdili su nam Ministarstvo znanosti, obrazovanja i sporta; Ministarstvo zdravstva te Ministarstvo za demografiju, obitelj, socijalnu politiku i mlade, dok će potrebnu vidljivost svojim utjecajem osigurati Hrvatska radio televizija.

Sijedom svega navedenog nadamo se da ćete prepoznati rad i trud koji Zaklada „Hrvatska za djecu“ svakodnevno ulaže u stvaranje bolje svakodnevice naše djece te proslijediti ovu obavijest učenicima Osnovne škole Prečko.

Radujemo se odazivu i unaprijed zahvaljujemo!